EXPUNERE DE MOTIVE

1.CONTEXTUL PROPUNERII

•Temeiurile și obiectivele propunerii

Eurostat a compilat timp de decenii statisticile agricole europene referitoare la agricultura UE. În prezent, ele vizează următoarele aspecte: structura fermelor, conturile economice pentru agricultură, producția animalieră și vegetală, agricultura ecologică, prețurile agricole, pesticidele, nutrienții și alte aspecte de agromediu. Principalul scop este de a monitoriza și evalua politica agricolă comună (PAC) și alte politici importante ale UE și de a sprijini procesul de elaborare a politicilor.

Aceste colecții de date au fost evaluate în 2016 și s-a considerat că necesită o actualizare pentru a ține seama de schimbările survenite în domeniul agriculturii, al PAC și în alte politici conexe ale UE. „Strategia privind statisticile agricole în perspectiva anului 2020 și ulterior” este un program major menit să modernizeze statisticile agricole ale Uniunii Europene, întreprins de Comisia Europeană în strânsă cooperare cu statele membre. Sprijinită de Comitetul Sistemului Statistic European, strategia face parte din Programul privind o reglementare adecvată și funcțională (REFIT) și are drept scop să raționalizeze și să îmbunătățească Sistemul european de statistici agricole (SESA). Strategia urmează, de asemenea, recomandările internaționale precum orientările pentru raportarea emisiilor de gaze cu efect de seră ale Grupului interguvernamental privind schimbările climatice și standardele Organizației Națiunilor Unite pentru Alimentație și Agricultură și pune în aplicare Strategia globală pentru îmbunătățirea statisticilor agricole și rurale a Organizației Națiunilor Unite.

Din punct de vedere economic, agricultura este un sector relativ mic, dar terenurile agricole acoperă aproape jumătate din suprafața teritorială a UE și furnizează cea mai mare parte a alimentelor sale, asigurând atât siguranța alimentară, cât și securitatea alimentară. Ea are un impact major asupra schimbărilor climatice și asupra mediului, iar multe comunități rurale depind de agricultură. UE are nevoie de informații cu privire la agricultură cât mai precise posibil și care să îi permită să elaboreze politici în beneficiul tuturor cetățenilor Uniunii Europene și să aloce bugetul substanțial al PAC și al măsurilor conexe în cel mai eficient și eficace mod, în funcție de multiple dimensiuni. În plus, agricultura se află în centrul Pactului verde european, în special al strategiei sale „de la fermă la consumator”.

Cel mai important aspect este asigurarea accesului constant al locuitorilor UE la cantități suficiente de alimente de înaltă calitate. Aceasta înseamnă că trebuie să fie disponibile statistici periodice privind suprafețele cultivate și producția de diverse culturi, precum și privind producția animalieră și produsele derivate. Agricultura are, de asemenea, un impact asupra mediului. Acesta nu poate fi evaluat fără informații privind aportul de nutrienți și de produse de protecție a plantelor. Performanța sectorului agricol, în ansamblu, poate fi evaluată prin intermediul statisticilor privind prețurile factorilor de producție agricolă și ale produselor agricole. Agricultura contribuie la menținerea zonelor rurale și a peisajelor din UE și menține vitalitatea economiei rurale prin crearea de locuri de muncă în întreprinderile care furnizează bunuri și servicii pentru acest sector, în industriile agroalimentare și în sectoarele conexe. Statisticile agricole trebuie să acopere dimensiunile economice, ecologice și sociale ale agriculturii.

Eurostat furnizează statistici privind producția vegetală și animalieră începând din anii 1950 și a adăugat, ulterior, statistici privind prețurile agricole, statistici privind structura fermelor și statistici privind nutrienții și produsele de protecție a plantelor. Aceste statistici au fost reglementate în legislația europeană actualizată frecvent sau prin intermediul acordurilor informale și al acordurilor Sistemului Statistic European (SSE). Evaluarea sistemului actual de statistici agricole recomandă ferm adoptarea unei abordări sistematice în cadrul întregului sistem de statistici agricole.

Cea mai fezabilă dintre opțiunile analizate în evaluarea impactului, care a fost propusă ulterior ca o nouă perspectivă, a constat în faptul că toate statisticile agricole ar trebui să intre sub incidența a trei regulamente ale Parlamentului European și Consiliului privind: